ལོ་རྒྱུས་སྨྲ་བའི་དབང་ཕྱུག་བུ་སྟོན་རིན་ཆེན་གྲུབ་དང་།འགོས་ལོ་ཙྭ་བ།སྟག་ཚང་ལོ་ཙྭ་བ་སོགས་ཀྱིས་བོད་ཡུལ་འདི་ཡང་རྒྱ་གར་དང་འདྲ་བར་ཡུལ་དང་མི་རིགས་བསྐལ་བ་ནས་བྱུང་ཟེར་བ་ལྟར།ལོ་ངོ་དུང་ཕྱུར་མང་པོའི་ཡར་སྔོན་ཞིག་ལ་ལྷོ་བྱང་གི་རྒྱ་མཚོ་ཆེན་པོ་གཉིས་གཡོ་སྐྱོམ་འཐེབ་པའི་སྒུལ་ཤུགས་ཀྱིས་མཁར་བཏེགས་པའི་ཧི་མ་ལའི་རི་ཚོགས་འདི་རྒྱན་མཚན་གྱི་རྩེ་མོའི་ཏོག་ལྟར་གོ་ལ་ཟླུམ་པོའི་དབུ་རུ་བཞེངས་པ་ནས་བཟུང་།རྒྱ་མཚོའི་གཏིང་གི་སེམས་ཅན་མང་པོ་ཞིག་རིམ་གྱིས་ས་ཁར་ཐོན་ཏེ་རང་བྱུང་ཁམས་ཀྱི་མཛེས་སྡུག་དང་དྭངས་གཙང་གི་མཁའ་དབུགས་བཅས་ལ་ལོངས་སུ་སྤྱད་ཅིང་གོམས་འདྲེས་སུ་གྱུར།འདི་ལྟར་དུས་ཡུན་རིང་བོ་ཞིག་གི་རྗེས་ནས་སྲོག་ཆགས་མང་པོ་ཞིག་སྐམ་ས་རུ་གཏམ་སྡོད་བྱས་པ་དང་རང་རང་གི་རིགས་རྒྱུད་སྤེལ་ཏེ།ཁྱུ་ཚོགས་དང་ཕྱོགས་ཁག་གི་རྣམ་པ་བྱུང་བ་ནི་གནའ་བོའི་ལོ་རྒྱུས་ཁྲོད་ན་ཡོངས་གྲགས་ལྟར་ཡིན།དེའི་བཞིན་ཚེ་སྲོག་གི་ཆེས་ཐོག་མའི་འབྱུང་རྩ་ཡང་རྒྱ་མཚོའི་གཏིང་གི་འབུ་སྲིན་ཆུང་ཆུང་ཞིག་ཡིན་ཟེར་བ་ནི་དངོས་བྱུང་གི་ལོ་རྒྱུས་དང་ཆེས་མཐུན་པར་སྣང་སྟེ།གང་ལྟར་ངས་བརྗོད་འདོད་པ་ནི་མཐོ་སྒང་ན་བརྟན་ཅིང་བརྗིད་ཆགས་པའི་གནའ་བོའི་མི་རིགས་འདི་ཡང་ལོ་རྒྱུས་ཡིག་ཚང་ལ་ལར་གསལ་བ་ལྟར་སངས་རྒྱས་མྱ་ངན་ལས་འདས་ནས་ལོ་བརྒྱ་ཐམ་པའི་རྗེས་ལ་ཁ་བ་ཅན་གྱི་མཚོ་བྲི་ནས་རིམ་བཞིན་སྤྲ་རིགས་ལས་མིའི་འགྲོ་བ་ཐོག་མར་བྱུང་ཟེར་བ་དེ་ལྟ་བུ་ཞིག་མ་ཡིན་པར།རྒྱ་གར་དུ་མི་ཡི་རྗེ་བོ་ཐོག་མ་མང་བོ་བཀུར་བའི་རྒྱལ་བརྒྱུད་ནས་རྒྱལ་པོ་སྲས་གཙང་ལ་ཐུག་པའི་བར་དུ་རྒྱལ་རབས་ས་ཡ་ཆིག་འབུམ་ཉིས་ཁྲི་ཆིག་སྟོང་ལྔ་བརྒྱ་བཞི་བཅུ་བྱུང་བར་བརྗོད་པ་ལྟར་རང་རེའི་མཐོ་སྒང་སྲིད་པའི་ཡང་རྩེ་འདིར་ཡང་ཡར་ཀླུང་རྒྱལ་པོ་ཐོག་མ་གཉའ་ཁྲི་བཙན་པོ་མ་བྱོན་གོང་དུ་གནོད་སྦྱིན་དང་བདུད།སྲིན་པོ་དང་ལྷ་འདྲེ།མ་སངས་དང་ཀླུ།མི་མ་ཡིན་དང་བྱ་རུ་ཅན་གྱི་རྒྱལ་རབས།རྒྱལ་ཕྲན་བཅུ་གཉིས།སིལ་མ་བཞི་བཅུ་སོགས་ཀྱིས་རིམ་བཞིན་དབང་དུ་བསྒྱུར་ཏེ།ཤེས་རིག་དང་དཔལ་འབྱོར།ཆབ་སྲིད་དང་དམག་དོན་སོགས་གང་གི་ཆ་ནས་ཀྱང་ཉེ་འཁོར་གྱི་སྟོབས་ལྡན་རྒྱབ་ཁབ་དེ་དག་དང་འདྲ་བར་འཕེལ་རྒྱས་ཀྱི་ཡང་རྩེར་སྙེགས་ཡོད་པ་གོར་མ་ཆག་ལ།ཁོང་ཚོས་ཀྱང་ཆེས་སྟབས་བདེ་བའི་གདོད་མའི་སྤྱི་ཚོགས་ཀྱི་འཚོ་བ་རོལ་སྟངས་ཤིག་ལས་རང་བྱུང་ཁམས་ཀྱི་འགལ་འདུ་མང་པོ་ཞིག་ལ་འཐབ་རྩོད་དང་རྒོལ་ལན་བསློག་པའི་དུས་རིམ་ངེས་ཅན་ཞིག་གི་ནང་།བདེ་བ་དུང་ཞིང་སྡུག་བསྔལ་ལ་གཡོལ་ཐབས་བྱེད་པའི་འགྲོ་བ་མིའི་རིགས་ཀྱི་སྤྱིའི་རང་གཤིས་ལྟར།བཟང་ངན་དང་ཡག་བཙོགམཆོག་དམན་དང་ཕན་གནོད་སོགས་ཀྱི་དབྱེ་བ་འབྱེད་པའི་རྣམ་དཔྱོད་ཀྱི་རྩལ་ནུས་རྒྱས་པ་མ་ཟད།ཤ་ཁྲག་དང་ཤིང་ཏོག་ཟས་སུ་རོལ་ཞིང་ཤིང་ལོ་དང་པགས་རློན་གོས་སུ་གྱོན་པའི་འཚོ་བ་ངན་ངོན་གྱི་གནས་བབ་ལས་རིམ་གྱིས་འཕེལ་ཁ་མྱུར་བའི་འགྱུར་ལྡོག་དང་།གསར་གཏོད་གྱི་སྒུལ་ཤུགས་ལྡན་པའི་དུས་སྐབས་ཤིག་ལ་བར་བརྒལ་བྱས་པ་རེད།